George Paget Thomson
George Paget Thomson, 3.5.1892-10.9.1975, britisk fysiker, professor ved Aberdeen University 1922-31, ved Imperial College, London 1931-52 og Master of Corpus Christi College, Cambridge 1952-62; søn af J.J. Thomson. Thomson påviste 1927-28, at elektronstråler kan afbøjes i krystaller (elektrondiffraktion), og bekræftede dermed L. de Broglies teori om elektronens bølgenatur. For dette arbejde fik Thomson nobelprisen i fysik i 1937 sammen med C.J. Davisson, der uafhængigt havde demonstreret samme fænomen.